Χάρης Αρβανιτίδης

Ο Χάρης Αρβανιτίδης είναι Έλληνας δημοσιογράφος. Είναι μέλος της Ένωσης Συντακτών Ημερησίων Εφημερίδων Μακεδονίας - Θράκης (ΕΣΗΕΜΘ). Εργάζεται στην ΕΡΤ3 ως παρουσιαστής και αρχισυντάκτης ειδήσεων και ενημερωτικών εκπομπών. Γεννήθηκε στην Αθήνα και μεγάλωσε στη Θεσσαλονίκη. Έζησε ένα μέρος της ζωής του στην Αγγλία και τη Γερμανία. Είναι παντρεμένος κι έχει ένα γιο.

Βιογραφικά στοιχεία 
Σπούδασε Δημοσιογραφία - Μέσα Μαζικής Ενημέρωσης και Πολιτική Επικοινωνία στο Νορθ Κόλετζ (North College), στο Πάντειο Πανεπιστήμιο και στο Αριστοτέλειο Πανεπιστήμιο, ενώ πραγματοποίησε τις μεταπτυχιακές σπουδές του στο Πανεπιστήμιο του Ληντς στην Αγγλία, στον τομέα των Διεθνών Σπουδών. Εργάζεται στο τμήμα ειδήσεων και ενημέρωσης της ΕΤ3 από το 1996. Αρχικά ασχολήθηκε με το ελεύθερο ρεπορτάζ, καλύπτοντας για τις ειδήσεις του τρίτου καναλιού της δημόσιας τηλεόρασης σημαντικά γεγονότα της επικαιρότητας. Το 1999 εντάχθηκε στο πολιτικό τμήμα καλύπτοντας το κυβερνητικό ρεπορτάζ, ενώ συμμετείχε και στην παρουσίαση των δελτίων ειδήσεων του σαββατοκύριακου. Από το 2002 παρουσίασε διάφορες έκτακτες ενημερωτικές εκπομπές, αφιερώματα, τηλεμαραθώνιους και έρευνες με αφορμή σημαντικά γεγονότα της επικαιρότητας. Το 2006 ανέλαβε την αρχισυνταξία του πολιτικού ρεπορτάζ για το κεντρικό δελτίο ειδήσεων καθώς και τον πολιτικό σχολιασμό. Από το 2007 μέχρι τον Ιανουάριο του 2010 παρουσίαζε το μεσημβρινό δελτίο ειδήσεων της ΕΤ3 στις 13:00, διάρκειας 90 λεπτών. 

Από το 2010 και για δύο τηλεοπτικές χρονιές ο Αρβανιτίδης παρουσίαζε την 70λεπτη πρωινή ενημερωτική εκπομπή ποικίλης ύλης «Καθημερινά» μέσα από τη συχνότητα της ΕΤ3. Στο πλευρό του, βρέθηκε την τηλεοπτική χρονιά 2009-10 η δημοσιογράφος Μαρία Χατζηδημητρίου, ενώ την τηλεοπτική σεζόν 2010-11 η Δώρα Αυγέρη. Από την 11η Ιουνίου 2013, αντιτάχθηκε στο κλείσιμο της ΕΡΤ και εντάχθηκε στο Κίνημα των Εργαζομένων «ΕΡΤOpen» οι οποίοι παρέμειναν στις εγκαταστάσεις της ΕΤ3 και εξέπεμπαν κανονικό 24ωρο πρόγραμμα, μέσω του διαδικτύου καθώς και μέσω των συχνοτήτων αναλογικής και δορυφορικής εκπομπής σήματος, με τη βοήθεια και υποστήριξη της Ευρωπαϊκής Ένωσης Δημόσιων Ραδιοτηλεοπτικών Φορέων EBU και της Διεθνούς Ομοσπονδίας Δημοσιογράφων IFJ. Την ίδια εποχή «γεννήθηκε» και η ιδέα για την υλοποίηση της βραδινής εκπομπής συνεντεύξεων «Μιλάμε Ελεύθερα», με συνεντεύξεις-προσωπογραφίες προσωπικοτήτων. Την περίοδο της ΕΡΤOpen γυρίστηκαν τέσσερα επεισόδια με φιλοξενούμενους την Έφη Παπαθεοδώρου, τον Σίλα Σεραφείμ, το Νίκο Κατράκη και τον Μιχάλη Δέλτα.

Με την αναβίωση της ΕΡΤ στις 11 Ιουνίου 2015, ο Αρβανιτίδης παρουσίασε το πρώτο κεντρικό δελτίο ειδήσεων της νέας ΕΡΤ3 στις 29 Ιουνίου 2015 καθώς και έκτακτες εκπομπές για τις εκλογές του 2015, μαζί με άλλους δημοσιογράφους. Το Νοέμβριο του 2015 ανέλαβε την συμπαρουσίαση της δίωρης πρωινής ενημερωτικής εκπομπής ποικίλης ύλης «Καθημερινά και απλά» με την Έλσα Ποιμενίδου. Η εκπομπή διήρκησε τρεις τηλεοπτικές χρονιές έως τον Ιούνιου 2018. Από το Σεπτέμβριο 2015 έκανε πρεμιέρα και η βραδινή ωριαία εκπομπή συνεντεύξεων του Αρβανιτίδη «Μιλάμε Ελεύθερα», το οποίο διήρκησε τρεις τηλεοπτικές χρονιές: 2015-19. Στην εκπομπή φιλοξενήθηκαν συνολικά 107 προσωπικότητες, με γυρίσματα σε Θεσσαλονίκη και Αθήνα. Από το Σεπτέμβριο 2020 παρουσιάζει το ημίωρο απογευματινό δελτίο ειδήσεων της ΕΡΤ3 στις 17:00 και κατά περίσταση το ωριαίο μεσημβρινό δελτίο ειδήσεων στις 14:00.

Παραπομπές

Εξωτερικοί σύνδεσμοι 
 Ένωση Συντακτών Ημερησίων Εφημερίδων Μακεδονίας - Θράκης, Μητρώα Τακτικών Μελών ΕΣΗΕΜΘ
 Τα λέμε "Καθημερινά και Απλά" με τον Χάρη Αρβανιτίδη, FunViews Entertainment, του Βασίλη Νικόλαου Βιτσιλόγιαννη, 14/7/2018
ΣΥΝΕΝΤΕΥΞΗ LABEL NEWS Χάρης Αρβανιτίδης: «Τα Δελτία Ειδήσεων και οι Πολιτικές Εκπομπές, εδώ και πολλά χρόνια είχαν αρχίσει να μου προκαλούν καταθλιπτικά σύνδρομα», LabelNews,gr, του Βαγγέλη Κάραλη, 21/12/2016
 Χάρης Αρβανιτίδης: Τι λέει για το λουκέτο στην ΕΡΤ ένα χρόνο μετά; Η Δημοσιογραφία, η Πολιτική και ο Σταύρος Θεοδωράκης, ATHENStimeout.gr, 13/5/2014
 

Έλληνες δημοσιογράφοι
Δημοσιογράφοι στο ραδιόφωνο
Έλληνες παρουσιαστές